Mandat per la Rogaziun federala 1998: La Regenza alla populaziun dil Cantun Grischun

Caras conburgheisas e cars conburgheis

Dapi varga 150 onns vegn il mandat per la Rogaziun federala dalla Regenza prelegius en las baselgias da nies cantun. Il mandat dalla Rogaziun federala duei manifestar il ligiom denter baselgia e stadi e far attent alla muntada dallas valurs fundamentalas cristianas per igl agir dil stadi. Uonn pren la Regenza la caschun da far entginas reflexiuns fundamentalas concernent la relaziun actuala denter la baselgia ed il stadi, denter la religiun e la societad.

La societad dad oz ei pli e pli caracterisada d'ina munconza d'orientaziun. Valurs dalla convivenza sociala, tochen oz fermas e solidas, svaneschan senza ch'ellas vegnan remplazzadas dad autras valurs equivalentas. Il patertgar ed agir solidaric vegn supprimius pli e pli d'in individualissem marcant, ch'ei la consequenza d'ina survaletaziun dalla libertad persunala sco valur fundamentala. Fatgs ni causals ch'ein per la societad e per il stadi decisivs e d'eminenta muntada, vegnan stuschai dalla vart sco caussas dil tuttafatg privatas. Decisiuns davart valurs, fixaziuns da valurs, orientaziuns da veta e perschuasiuns duein esser exclusivamain caussa privata e privadas dalla discussiun en la publicitad. Sin la liunga sa la societad denton buc exister senza in consens ligiont pertuccont las valurs. Igl ei perquei il grond ed a medem temps il pretensius pensum dalla baselgia d'intermediar en nies temps a la societad ed a ses members sin la basa dalla ductrina cristiana valurs eticas e moralas fundamentalas ed aschia influenzar positivamain nossa convivenza. Quei succeda en emprema lingia tras igl exempel viviu. Igl engaschament social dalla baselgia ei ina provocaziun permanenta mo era publica e politica: numnadamain da buc schar curdar ils fleivels, ils malsauns e disavantagiai. L'orientaziun etica e la cunscienzia dalla societad e dil singul vegnan promovidas e sustenidas tras las posiziuns claras e precisas dalla baselgia en damondas impurtontas dalla veta. Quellas posiziuns ein in element necessari per formar ils meinis. Il stadi vegn buca adina e dapertut a saver suandar la vusch dalla baselgia; igl ei denton prudent dad el da tedlar attentamein quella vusch e da tener quen dad ella en sias decisiuns. Mo sche la baseglia ed il stadi coopereschan a moda constructiva, eis ei pusseivel da sligiar ils problems cumplexs cun ils quals nossa societad ei confruntada.

Il di dalla Rogaziun federala duess perquei esser per nus tuts ina caschun speciala per far entginas ponderaziuns davart la conseqenza da certs svilups dalla societad e da puspei ina gada seregurdar da las valurs fundamentalas dalla cardientscha cristiana: dalla carezia proximala, dalla toleranza, dil quitau per il proxim e dalla giustia. Quellas valurs fuorman las premissas fundamentalas per ina vera cuminonza statala. Nus vulein ponderar, tgei che mintgin sa contribuir concretamein sin siu post, en la famiglia, en la professiun, en funcziuns publicas ed en uffecis, per che quellas valurs semanifestien puspei en nossa societad. Lein empruar d'agir mintga di tenor quels principis era leu, nua che quei va pli vess a nus. Nus appellein a Vus tuts da s'engaschar per quella finamira!

Cun questas ponderaziuns recumandein nus Vus, caras convischinas e cars convischins e tut nos concarstgauns alla protecziun dil Tutpussent.

Cuera, il settember 1998 En num dalla Regenza

Il president: Luzi Bärtsch

Il cancelier: dr. Claudio Riesen

Gremi: Regenza

Funtauna: rg Canzlia cantunala dil Grischun

Data: 16-09-1998